**Revīzijas konsultatīvās padomes sēdeS**

**PROTOKOLS**

Rīgā

2019.gada 5.jūlijs Nr. 4.2-6/42/1

**Sēdi vada**

|  |  |
| --- | --- |
| Revīzijas konsultatīvās padomes priekšsēdētājs, akciju sabiedrības Nasdaq Riga pārstāvis, SIA “Nexia Audit Advice” valdes priekšsēdētājs | -Andrejs Ponomarjovs |

**Sēdē piedalās padomes locekļi:**

|  |  |
| --- | --- |
| Rīgas Tehniskās universitātes finanšu prorektors |  - Ingars Eriņš |
| Tieslietu ministrijas Iekšējā audita departamenta direktore |  -Kristīne Greitāne |
| Latvijas Zvērinātu revidentu asociācijas pārstāve, zvērināta revidente |  -Aija Punāne |
| Finanšu ministrijas Grāmatvedības un revīzijas politikas departamenta direktores vietniece Komercsabiedrību revīzijas politikas un uzraudzības nodaļas vadītāja | -Dace Šodnaka |

**Sēdi protokolē**

|  |  |
| --- | --- |
| Finanšu ministrijas Grāmatvedības un revīzijas politikas departamenta Komercsabiedrību revīzijas politikas un uzraudzības nodaļas galvenā juriskonsulte | -Ieva Purviņa |

**1.**

**Par Finanšu ministrijas Iekšējā audita departamenta vēstuli Revīzijas konsultatīvajai padomei.**

A.Ponomarjovs informē, ka ir saņēmis Finanšu ministrijas Iekšējā audita departamenta š.g. jūnija vēstuli, kurā saistībā ar uzsākto iekšējo auditu par Finanšu ministrijas īstenoto Latvijas Zvērinātu revidentu asociācijas valstisko uzraudzību tiek lūgts Revīzijas konsultatīvās padomes priekšsēdētāju izteikt viedokli, kā arī uzklausīt bažas un priekšlikumus, ja tādi būs par minēto jomu.

Revīzijas konsultatīvās padomes pārstāvji diskutē par to, ka viedokļa sniegšana par Finanšu ministrijas īstenoto Latvijas Zvērinātu revidentu asociācijas valstisko uzraudzību, saskaņā ar normatīvo aktu prasībām, nav Revīzijas konsultatīvās padomes uzdevums. Tomēr, Revīzijas konsultatīvā padome varētu sniegt savu viedokli par to, kā norit sadarbība starp Latvijas Zvērinātu revidentu asociāciju un Finanšu ministrija kā komercsabiedrību revīzijas politikas izstrādātāju un īstenotāju, vai šī sadarbība ir pietiekoši efektīva un produktīva.

Revīzijas konsultatīvā padome nolemj deleģēt divus pārstāvjus sarunai ar Finanšu ministrijas Iekšējā audita departamenta pārstāvi.

**2.**

**IFAC IAASB SRS projekts:**

**Mazāk sarežģītu uzņēmumu revīzija (*Audit of Less Complex Entities*).**

 A.Ponomarjovs informē, ka Starptautiskā grāmatvežu federācijas (IFAC) Starptautiskā revīzijas un apliecinājumu standartu padome (IAASB) ir izdevusi konsultāciju dokumentu par speciālu standartu, kas tik izstrādāts un būs piemērojams mazāk sarežģītu uzņēmumu revīzijās. Komentārus par diskusiju dokumentā minēto jautājumu var iesniegt līdz 2019.gada 12.septembrim.

IFAC uzsver, ka, pieņemot jaunus standartus, būtiska loma tajā ir arī šo standartu lietotājiem, ne tikai zvērinātiem revidentiem, bet arī tiem, kuri izmanto zvērinātu revidentu izdotos revidenta ziņojumus. Līdz ar to arī šiem lietotājiem būtu aktīvi jāiesaistās standartu projektu apspriešanā.

 Revīzijās piemēro visus standartus, bet proporcionāli, tas ir, ja uzņēmums nav liels, tad ir jāpiemēro revīzijas procedūras šī mazā uzņēmuma revīzijas vajadzībām, bet tāpat viss ir jādokumentē tādā apmērā kā to prasa standarti. Šobrīd revidentiem pieaug standartu prasības, tāpat arī nāk klāt jaunas, un līdz ar to revidentam sāk pietrūkt gan resursi, gan laiks revīzijas uzdevuma pabeigšanai. Kā norādīts minētajā konsultāciju dokumentā, šāda problēma pastāv jau kopš 2002.gada. Līdz ar to IFAC IAASB nolēma, ka nepieciešams izstrādāt atsevišķu standartu mazu uzņēmumu revīzijām. Konsultāciju dokumentā ir minētas jomas, kurās tiek plānota vienkāršošana, procedūru apjomi un dokumentēšana. IFAC IAASB norāda, ka problēma ir arī personāla ar atbilstošu kvalifikāciju piesaiste. Standarti personāla kvalifikācijas jautājumu nereglamentē, un katra revīzijas prakse risina šo jautājumu atsevišķi.

A.Punāne vērš uzmanību uz to, ka šobrīd, lai zvērināts revidents izpildītu pilnīgi visas dokumentēšanas prasības, kas ir noteiktas starptautiskajos revīzijas standartos, tas jādara arī uz sava rēķina, kas tiek īstenots, piesaistot atbilstošus resursus. Tomēr tas aizņem pārāk daudz laika un ir grūtības arī piesaistīt kvalificētus speciālistus.

D.Šodnaka ierosina šo jautājumu pārrunāt kopā ar Latvijas Zvērinātu revidentu asociāciju. Šobrīd saskaņā ar Revīzijas pakalpojumu likuma prasībām Latvijā revīzijas pakalpojumi tiek sniegti, ievērojot Latvijā atzītos starptautiskos revīzijas standartus. Tomēr revīzijas Direktīva 2006/43/EK ar ko paredz gada pārskatu un konsolidēto gada pārskatu obligātās revīzijas atļauj dalībvalstīm noteikt, ka revīzijas pakalpojumus var sniegt arī saskaņā ar nacionālajiem standartiem, ja tie ir līdzīgi starptautiskajiem. Piemēram, Īrijā revīzijās tiek piemēroti arī nacionālie standarti. Iespējams Latvijā būtu definējams mazais un vidējais revidents mazā un vidējā praksē, kuram tad mazāk sarežģītu uzņēmumu revīzijās būtu atļauts piemērot nacionālo standartu prasības. Tomēr FM nav šobrīd saklausījusi, vai revīzijas nozare vēlētos šādu pieeju īstenot, un vai nozare var piedāvāt šādus standartus. FM kā revīzijas politikas veidotāja ir tiesīga virzīt attiecīgus grozījumus Revīzijas pakalpojumu likumā, tomēr FM kompetencē nav specifisku nacionālu revīzijas standartu izstrāde. Tas būtu īstenojams kopā ar revidentu un citu ieinteresēto profesiju pārstāvjiem.

Revīzijas konsultatīvās padomes locekļi diskutē arī par revidenta personāla kvalifikāciju un tās paaugstināšanas jautājumu.

K.Greitāne norāda, ka revidentu palīgu sertifikācija nepaaugstinās revidentu palīgu kompetenci, jo jau šobrīd Latvijas universitātes piedāvā atbilstošas apmācību programmas, piemēram, grāmatvedības vai ekonomikas jomā, un universitātes beidzējiem tiek piešķirts diploms, kas noteikti ir augstāka līmeņa dokuments, nekā sertifikāts.

A.Punāne min, ka 1. Starptautiskais kvalitātes kontroles standarts “Kvalitātes kontrole firmās, kas veic finanšu pārskatu revīzijas un pārbaudes un sniedz citus apliecinājuma un radniecīgos pakalpojumus” paredz, ka personālam ir jābūt ar attiecīgu izglītību un pieredzi.

D.Šodnaka vērš uzmanību uz to, ka minētais standarts tomēr neprecizē, kādai tieši izglītībai un pieredzei personālam ir jābūt, un tādēļ šādu prasību katrs var interpretēt atšķirīgi.

I.Eriņš norāda, ka šobrīd ļoti daudzas augstskolas piedāvā tādas specializācijas kā uzņēmējdarbība, inovācija, tūrisma pakalpojumi, kas viss ietilpst sociālajās zinātnēs. Visā sociālajā blokā, ko var apgūt dažādās apmācību programmās, labākajā gadījumā ir kurss Grāmatvedības pamati. Vēl mēdz būt arī izmaksu teorija no pašizmaksas teorijas, kas ir ekonomikas teorija un kas noteikti nav uzskaite. Līdz ar to tādu kvalifikāciju kā revidenta palīgs nekur nesagatavo. Tad ir jautājums, vai šādu specializāciju vai sertifikāciju varētu sagatavot konkrētas programmas ietvaros, vai ceturtajā līmenī, kas ir koledžu programma un kur sagatavo grāmatvežus, vai bakalaura studijās, vai nu arī to dara asociācija. Aktuāls ir arī izmaksu jautājums, tas ir, kas segs šo apmācību un sertifikācijas izmaksas. Tāpat arī, jautājums ir, kāpēc tirgū pieprasījums pēc šādas specializācijas nav izveidojusies. Latvijā ir ne tikai valsts augstskolas, bet arī privātās, kas tomēr nepiedāvā apmācību programmas šādai specializācijai. Visticamāk, tas nenotiek tāpēc, ka cilvēkiem nav pietiekoša maksātspēja.

K.Greitāne informē, ka LR Valsts kontrole plāno veikt sertifikāciju saviem valsts revidentiem. Arī valsts pārvaldes iekšējiem auditoriem šobrīd ir sava sertifikācija. Šobrīd augstskolas nepiedāvā atsevišķu programmu tieši audita grāmatvedim, bet šāda apmācību programma tiek integrēta atsevišķās specialitātēs. Iespējams būtu jāapsver iespēja pielīdzināt jau konkrētu iegūtu kompetenci/pieredzi zvērināta revidenta kompetencei. Tas veicinātu arī zvērinātu revidentu skaita palielināšanos. Šobrīd saskaņā ar Revīzijas pakalpojumu likuma prasībām, lai persona drīkstētu kārtot zvērināta revidenta kvalifikācijas eksāmenu, kā viena no obligātajām prasībām ir – jābūt Latvijas Zvērinātu revidentu asociācijas atzītai vismaz triju gadu pieredzei klienta gada pārskatu pārbaudē, kā arī finanšu revīzijā.

**3.**

**Jauns IFAC IEASB Starptautiskais profesionālo grāmatvežu ētikas kodekss**

**(stājās spēkā 15.06.2019.).**

A.Ponomarjovs informē, ka ir izdots jauns Starptautiskais profesionālo grāmatvežu ētikas kodekss, kurš, salīdzinot ar iepriekšējo, ir savādāk strukturēts. Jaunā ētikas kodeksa 4a un 4b daļas (starptautiskie neatkarības standarti) tieši attiecas uz zvērinātu revidentu pienākumiem. Tāpat arī attiecībā uz sabiedriskas nozīmes struktūru revīzijām jaunais ētikas kodekss paredz dažādus “coolig-off” periodu, piemēram, 2 gadu “coolig-off” periodu galvenajiem revīzijas partneriem, 3 gadu - revīzijas uzdevuma kvalitātes kontroles pārbaudes partneriem, 5 gadu - atbildīgajam revidentam. Savukārt revīzijas Regula Nr. 537/2014[[1]](#footnote-1) (17.panta 3. un 7.punkts) nosaka citus “coolig-off” periodus, piemēram, galvenajiem revīzijas partneriem - 3 gadus, bet obligātajiem revidentiem, revīzijas uzņēmumiem un jebkuriem revīzijas uzņēmumu tīkla dalībniekiem – 4.gadus.

D.Šodnaka vērš uzmanību uz to, ka zvērināts revidents un zvērinātu revidentu komercsabiedrība sniedz revīzijas pakalpojumus primāri saskaņā ar Revīzijas pakalpojumu likumu, attiecīgā gadījumā arī saskaņā ar Regulu Nr. 537/2014 un ievērojot revīzijas standartu un ētikas prasības. Ētikas kodeksā ietvertie ētikas pamatprincipi un vērtības zvērinātam revidentam ir saistošas savā profesionālajā praksē, tomēr primāri un obligāti ir jāpiemēro attiecīgās tiesību akta normas. Tomēr ņemt vērā šo minēto atšķirību starp Ētikas kodeksā un Regulā Nr. 537/2014 ietverto pārejas jeb “coolig-off” periodu, Finanšu ministrija detalizētāk izpētīs Regulā Nr.537/2014 ietvertās normas attiecībā uz pārejas periodu, vai un kā tieši Ētikas kodeksā iekļautais regulējums būtu pielāgojams attiecīgajai Regulas Nr. 537/2014 normai.

K.Greitāne uzsver, ka Revīzijas pakalpojumu likums (28.panta pirmā daļa) noteic, ka zvērināts revidents revīzijas pakalpojumus sniedz atbilstoši šajā likumā minētajiem noteikumiem, ievērojot Latvijā atzīto starptautisko revīzijas standartu prasības un profesionālās ētikas normas. Tātad, sniedzot revīzijas pakalpojumus, ir jārīkojas saskaņā ar likuma prasībām, kuras ir primāri saistošas, un jāievēro Latvijā atzīto starptautisko revīzijas standartu prasības un profesionālās ētikas normas. Kaut arī Revīzijas pakalpojumu likums noteic, ka ir jāievēro profesionālās ētikas normu prasības, ētikas kodekss nav uzskatāms par tiesību aktu.

A.Ponomarjovs informē, ka Revīzijas konsultatīvā padome arī šogad aicināja Latvijas Zvērinātu revidentu asociāciju veikt jaunā ētikas kodeksa tulkošanu uz latviešu valodu un ievietot to Latvijas Zvērinātu revidentu asociācijas interneta vietnē. Latvijas Zvērinātu revidentu asociācija jau ir noslēgusi līgumu ar IFAC par jaunā ētikas kodeksa tulkošanu uz latviešu valodu un tiek plānots, ka tulkojums būs pabeigts līdz š.g.jūlija beigām.

**4.**

**Jaunie IFAC IAASB Starptautiskie kvalitātes vadīšanas standartu projekti**

 **(stājas spēkā 2020.gadā).**

1) Proposed International Standard on Quality Management 1 (Previously International Standard on Quality Control

Quality Management for Firms that Perform Audits or Reviews of Financial Statements, or Other Assurance or Related Services Engagements;

2) Proposed International 3. Standard on Quality Management 2 Engagement Quality Reviews, IAASB.

A.Ponomarjovs informē, ka standartu projekti paredzēs citu pieeju kvalitātes kontroles sistēmai. Viens no standartu projektiem attieksies vairāk uz prasībām to revidentu iekšējās kvalitātes nodrošināšanas jautājumiem revīzijas firmās, kas sniedz revīzijas pakalpojumus sabiedriskas nozīmes struktūrām. Standartu projektos galvenais akcents būs nevis uz to, ka ir jāievēro pilnīgi visas standarta prasības, bet ir uz riskiem, tas ir, jāidentificē, kādi riski var rasties revidenta praksē saistībā ar kvalitātes nodrošināšanas sistēmu un attiecīgi uz šiem riskiem jāreaģē. A.Ponomarjovs ir nosūtījis Latvijas zvērinātu revidentu asociācijai vēstuli ar lūgumu par šiem standartiem informēt tās biedrus, un Latvijas Zvērinātu revidentu asociācija par šo standartu projektiem plāno organizēt informatīvu semināru. Latvijas Zvērinātu revidentu asociācijai būs vēl jāveic arī minēto standartu tulkošana uz latviešu valodu, kad šie standarti būs publicēti.

D.Šodnaka norāda, ka saskaņā ar Revīzijas pakalpojumu likumu Latvijas Zvērinātu revidentu asociācijai vienīgajai ir tiesības atzīt šos standartus piemērošanai Latvijā.

A.Ponomarjovs vērš uzmanību uz to, ka IFAC ir sagatavojis jautājumus saistībā ar minēto standartu projektiem, uz kuriem sagaida arī atbildes no saviem biedriem, tajā skaitā arī Latvijas Zvērinātu revidentu asociācijas. IFAC vēlētos arī Latvijas Zvērinātu revidentu asociācijas viedokli par to, kāda varētu būs šo standartu projekti mijiedarbība ar Latvijas tiesību sistēmu. Tomēr līdz šim IFAC viedokli un atbildes uz jautājumiem no Latvijas Zvērinātu revidentu asociācijas nav saņēmusi. Līdz ar to A.Ponomarjovs apņemas sazināties ar Latvijas Zvērinātu revidentu asociāciju, lai pārrunātu minēto.

**5.**

**Latvijas Zvērinātu revidentu asociācijas Disciplinārlietu nolikuma projekts.**

 D.Šodnaka informē, ka Latvijas Zvērinātu revidentu asociācijas sagatavotais Disciplinārlietu nolikuma projekts atbilstoši Revīzijas pakalpojumu likuma 38.1 panta otrās daļas prasībām š.g. jūnijā ir saskaņots ar Finanšu ministriju.

**6.**

**Eiropas vienotais finanšu pārskatu un konsolidēto finanšu pārskatu formāts publiski kotējamiem uzņēmumiem.**

A.Ponomarjovs vērš uzmanību uz to, ka šobrīd aktuālas ir jaunās Eiropas Savienības prasības[[2]](#footnote-2), kas stāsies spēkā 2020.gada 1.janvārī, attiecībā uz emitentu gada pārskatu sagatavošanu pēc Eiropas vienotā elektroniskā formāta (*ESEF*).

D.Šodnaka informē, ka emitentu gada pārskati, kas sagatavoti par periodu, kas sākas ar 2020.gada 1.janvāri, būs jāsagatavo atbilstoši Regulas prasībām pēc vienotā elektroniskā formāta. Regulas pielikumā ir iekļauts minētā elektroniskā formāta apraksts, kuru ir sagatavojusi Eiropas Vērtspapīru tirgus iestāde (EVTI). Arī Eiropas līmeņa neatkarīgu revidentu uzraugu sanāksmēs ir notikušas diskusijas par jauno prasību - emitentu gada pārskatu sagatavošanu pēc Eiropas vienotā elektroniskā formāta un to, ka arī revidentiem saistībā ar šādu pārskatu pārbaudi būs papildu izmaksas, lai, piemēram, pilnveidotu savas revīzijas IT sistēmas un varētu atvērt emitentu gada individuālos un konsolidētos pārskatus, kas sagatavoti pēc jaunā formāta.

Šobrīd Finanšu un kapitāla tirgus komisija ir informējusi Finanšu ministriju, ka Finanšu un kapitāla tirgus komisija veiks darbu pie tā, lai biržas emitents savu revidēto pārskatu īpašajā formātā var iesniegt Finanšu un kapitāla tirgus komisijas pārziņā esošajā un uzturētajā īpašajā sistēmā, kurā visi emitenti publicē savu regulēto informāciju, un sistēma var to pieņemt - <https://csri.investinfo.lv/lv/> . Biržas emitentiem pašiem būs visi iespējamie un nepieciešamie pasākumi, lai klients pārskatu var sagatavot un iesniegt saskaņā ar jaunā regulējuma prasībām. Minētā sistēma ir pilnīgi autonoma un nav savienota ne ar Valsts ieņēmumu dienesta, ne ar Uzņēmumu reģistra sistēmām, un sistēmai nav ne valsts datu bāzes, ne valsts oficiāla reģistra statuss. Līdz ar to iespējams, ka arī Valsts ieņēmumu dienesta, piemēram, EDS sistēmai vai citām datu bāzēm, būs nepieciešams veikt izmaiņas, lai tās varētu pieņemt uzņēmumu pārskatus tajā formātā, kādā tie būs jāgatavo biržas emitentiem. Tomēr par šo jautājumu un turpmāko rīcību būs nepieciešamas pārrunas ar Finanšu un kapitāla tirgus komisiju, Valsts ieņēmumu dienestu un Uzņēmumu reģistru.

Finanšu ministrija š.g.jūnijā ir nosūtījusi Latvijas Zvērinātu revidentu asociācijai informatīvu vēstuli par minēto prasību attiecībā uz emitentu gada pārskatu sagatavošanu pēc Eiropas vienotā elektroniskā formāta un jaunajiem zvērinātu revidentu pienākumiem, ko noteic jaunās Eiropas Savienības prasības.

A.Ponomarjovs uzsver, ka šāda jauna prasība palielina emitentiem administratīvo slogu un padara kotēšanu mazāk pievilcīgu.

A.Punāne norāda, ka arī zvērinātiem revidentiem un zvērinātu revidentu komercsabiedrībām šī prasība palielinās administratīvo slogu un ierobežos konkurenci, jo ne visi revidenti varēs iegādāties attiecīgas programmas, lai veiktu uzņēmuma pārskatu, kas sagatavoti pēc jaunā formāta, pārbaudi (revīziju).

**7.**

**Citi jautājumi.**

Nav.

Padomes priekšsēdētājs A.Ponomarjovs

Protokolēja I.Purviņa

1. Eiropas Parlamenta un Padomes Regula (ES) Nr. 537/2014 (2014. gada 16. aprīlis) par īpašām prasībām attiecībā uz obligātajām revīzijām sabiedriskas nozīmes struktūrās un ar ko atceļ Komisijas Lēmumu 2005/909/EK, <https://eur-lex.europa.eu/legal-content/LV/TXT/?qid=1562657669019&uri=CELEX:32014R0537> [↑](#footnote-ref-1)
2. Komisijas deleģētā regula (ES) 2018/815 (2018. gada 17. decembris), ar ko Eiropas Parlamenta un Padomes Direktīvu 2004/109/EK papildina attiecībā uz regulatīvajiem tehniskajiem standartiem par vienotā elektroniskās ziņošanas formāta specifikāciju, <https://eur-lex.europa.eu/legal-content/LV/TXT/?uri=CELEX:32019R0815> [↑](#footnote-ref-2)